Int biss twieġeb ħelu, Ilsien Art twelidi, għall-ħeġġa li tixgħel lil talbi, għas-sejħa ta' qalbi kull meta tfur bl-imħabba u tkun trid tfisser b'kelma ħanina, b'kelma għażiża, dak kollu li nħoss jien u kif nixtiequ joħroġ mill-kenn ta' mħabbti. Le; jien ma nistħix minnek; u nħossni mkabbar bik għax int ferraħtni meta bil-kliem li tajtni — li sar biċċa minn demmi — farraġt lill-maħqurin, lill-qlub imjassra, widdibt, rażżant bil-ħlewwa biex nifred qlub li ma jistgħux jinħabbu; inti ferraħtni meta bil-kliem li tajtni insiġt mill-ġdid fil-ferħ għal bosta drabi qlub mifrudin li darba kienu żżewġu u ħalfu lil xulxin imħabba għal dejjem quddiem l-Altar. Int biss taf tgħaqqadni ma' Alla l-Imbierek li jħobbni. U meta nkun waħdi quddiemu, u nkellmu bik, fis-skiet tal-kamra tiegħi, inħoss il-kliem għaddej minn qalbi għal Qalbu bi ħlewwa ta' bla tarf, bl-ikbar sinċerita'. U ferħ bla qies inġarrab għax f'dak il-ħin sabiħ jiena nistħajjel li nisma' Lilu wkoll qed ikellimni bl-Ilsien ta' Art twelidi,